DA Den Europæiske Unions Tidende CE 78/211

(2004/C 78 E/0217)

SKRIFTLIG FORESPØRGSEL E-3048/03

af Cristiana Muscardini (UEN) til Kommissionen

(17. oktober 2003)

Om: Koordinering af kampen mod pædofili

På en international konference arrangeret af Polizia Telematica Cantonale Svizzera del Ticino (politiet for overvågning af nettet i den schweiziske kanton Ticino) bekendtgjorde den internationale bevægelse »Innocence en Danger« (Paris), at der trods en lang række ikke-statslige børnebeskyttelsesorganisationers mangeårige og ihærdige indsats over hele verden stadig findes over 272 000 pædofile hjemmesider med krænkende pornografisk indhold, som inden for de sidste år er blevet anmeldt til politiet over hele verden. Der burde derfor køre 272 000 sager i verden mod »ukendte gerningsmænd«, der har udbredt børnepornografisk materiale på nettet. Resultatet af denne vigtige undersøgelse kaster nyt lys over fænomenet net-pædofili og viser, at børneporno på nettet nu er et verdensomspændende fænomen. Undersøgelsen tegner endvidere et billede af, hvem det er, der bruger net-pædofili. Børnepornoindustriens omfang er foruroligende og involverer millioner af børn fra alle verdensdele. Pastor Fortunato Di Noto, næstformand for den internationale bevægelse og formand for den italienske børnebeskyttelsesorganisation Meter Associazione Onlus, foreslog på konferencen, at indsatsen skal sigte mod at opspore børnene. Men på grund af en slags bureaukratisk inerti »koordineres indsatsen ikke på hverken EU-plan eller tværnationalt plan«.

1. Er udtalelsen i ovennævnte citat korrekt, hvad angår landene i Den Europæiske Union?

2. Hvem har ifølge Kommissionen ansvaret for den manglende organisering og den manglende koordinering, nationale politienheder for overvågning af nettet eller Europol, som ikke har taget initiativer på dette område?

3. Hvilke initiativer vil Kommissionen tage for at imødegå denne højst uheldige situation?

Svar afgivet på Kommissionens vegne af António Vitorino

(16. december 2003)

Kommissionen deler det ærede medlems bekymring omkring det voksende problem med børnepornografi på internettet. Der er behov for en løbende indsats for at bekæmpe det skadelige og ulovlige indhold på internettet. Denne indsats skal baseres på internationalt samarbejde mellem regeringer, politi og domstole, men også mellem regeringer og internetindustrien, relevante hotlines og ikke-statslige organisationer. Kun på den måde er der mulighed for effektivt at bekæmpe dette skræmmende fænomen.

Det er medlemsstaternes retshåndhævende myndigheder, som primært er ansvarlige for at bekæmpe det ulovlige indhold (herunder børnepornografi). De samarbejder på internationalt plan gennem de eksisterende kommunikationskanaler, f.eks. Europol og Interpol.

EU har siden 1996 været i forfronten i bekæmpelse af det ulovlige og skadelig indhold med en fremgangsmåde, der er godkendt af Europa-Parlamentet og Rådet. Den flerårige EF-handlingsplan til fremme af en mere sikker anvendelse af internettet ved bekæmpelse af ulovligt og skadeligt indhold på globale net (1) er et vigtigt element i Kommissionens arbejde på dette område. Via handlingsplanen finansieres et europæisk netværk af hotlines, der gør det muligt for brugerne at indberette ulovligt indhold, bl.a. børnepornografi.

Unionens strategi for at bekæmpe børnepornografi omfatter også retlige instrumenter og praktiske foranstaltninger imod edb-kriminalitet og børnepornografi. De omfatter Kommissionens forslag til Rådets rammeafgørelse om harmonisering af love og sanktioner på området for seksuel udnyttelse af børn og børnepornografi (2), især børnepornografi på internettet (3), og Rådets henstilling af 27. september 1998 om beskyttelse af mindreårige og den menneskelige værdighed (4) og Rådets beslutning af 29. maj 2000 om bekæmpelse af børnepornografi på internettet (5).

I begyndelsen af 2003 modtog Kommissionen den endelige version af International Child Exploitation Database Feasibility Study (en gennemførlighedsundersøgelse, der samfinansieres under STOP II-pro-grammet, og som er udarbejdet af en gruppe eksperter fra medlemsstaterne). Projektgruppen anbefalede, at man oprettede en online international database med billeder af seksuelt udnyttede børn, baseret på Interpols pilotsystem.

Kommissionen er ikke ansvarlig for selve oprettelsen af en sådan international database, da det beror på medlemsstaterne og de øvrige involverede lande, men finansierer via AGIS-programmet en undersøgelse herom. Med henblik herpå indgik den den 3. oktober 2003 en aftale med kriminalpolitiet i Storbritannien om forberedelse af en avanceret online international database med børnepornografiske billeder på internettet. Databasen vil blive et effektivt redskab for politiet i arbejdet med at identificere ofre og lovovertrædere, der seksuelt udnytter børn online i hele verden. Den vil bidrage til at mindske overlapning og øge det internationale samarbejde på dette område.

Kommissionen tror, at den foreslåede database vil få afgørende betydning for bekæmpelsen af denne afskyelige forbrydelse, idet den resulterer i forbedring af informationsudvekslingen, mindskelse af overlapning og en væsentlig forøgelse af analysekapaciteten.

(1) EFT L 33 af 6.2.1999.

(2) KOM(2000) 854 endelig udg.

(3) Rådet nåede til enighed om Kommissionens forslag den 14. oktober 2002. To medlemsstater har endnu ikke ophævet sine parlamentariske forbehold mod forslaget.

(4) EFT L 270 af 7.10.1998.

(5) EFT L 138 af 9.6.2000.